Document ID: 32006R0006

KOMISJONI MÄÄRUS (EÜ) nr 6/2006,
5. jaanuar 2006,
millega muudetakse nõukogu määruse (EMÜ) nr 2377/90 (milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes) I ja II lisa seoses dihüdrostreptomütsiini, tosüülklooramiidnaatriumi ja Piceae turiones recentes extractum’iga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta määrust (EMÜ) nr 2377/90, milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes, (1) eriti selle artikleid 2 ja 3,
võttes arvesse Euroopa Ravimiameti arvamust, mille on sõnastanud veterinaarravimite komitee,
ning arvestades järgmist:
(1)
Kõiki farmakoloogilisi toimeaineid, mida kasutatakse ühenduses toiduloomadele manustamiseks ettenähtud veterinaarravimites, tuleks hinnata vastavalt määrusele (EMÜ) nr 2377/90.
(2)
Dihüdrostreptomütsiin on lisatud määruse (EMÜ) nr 2377/90 I lisasse veiste ja lammaste puhul seoses lihaskoe, rasva, maksa neerude ja piimaga ning sigade puhul seoses lihaskoe, maksa, neerude ning naha ja rasvkoega loomulikes proportsioonides. Kõnealust kannet tuleks laiendada veistelt ja lammastelt kõikidele mäletsejalistele.
(3)
Tosüülklooramiid on lisatud määruse (EMÜ) nr 2377/90 II lisasse kalade puhul üksnes vesikeskkonnakaudseks manustamiseks ja veiste puhul üksnes paikseks kasutamiseks. Seda kannet tuleks laiendada hobuslastele üksnes paikseks kasutamiseks.
(4)
Taotlus Piceae turiones recentes extractum’i jääkide piirnormide kehtestamiseks on esitatud. Kõnealune aine tuleks lisada kõnealuse määruse II lisasse kõikide toiduloomade liikide puhul üksnes suukaudseks kasutuseks.
(5)
Määrust (EMÜ) nr 2377/90 tuleks vastavalt muuta.
(6)
Enne käesoleva määruse kohaldamist tuleks kehtestada piisav tähtaeg, et liikmesriigid saaksid käesoleva määruse sätete arvestamiseks teha kõik vajalikud kohandused müügilubadesse, mis on antud vastavalt Euroopa Parlamendi ja nõukogu 6. novembri direktiivile 2001/82/EÜ veterinaarravimeid käsitlevate ühenduse eeskirjade kohta. (2)
(7)
Käesoleva määrusega ettenähtud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2377/90 I ja II lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolevat määrust kohaldatakse alates 7. märtsist 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. jaanuar 2006

Labels: 0
6